मेरे पास खुद को साबित करने का मौका : पार्थिव  
वेस्टइंडीज दौरे के लिए टीम में वापसी करने वाले पार्थिव पटेल टीम में अपनी जगह पक्की करने के लिए इस मौके का पूरा फायदा उठाना चाहते हैं।
वेस्टइंडीज दौरे के लिए टीम में वापसी करने वाले विकेटकीपर बल्लेबाज पार्थिव पटेल टीम में अपनी जगह पक्की करने के लिए इस मौके का पूरा फायदा उठाना चाहते हैं। पार्थिव ने कहा, अब मेरे पास खुद को साबित करने का मौका है। महेंद्र सिंह धोनी ने जो कुछ हासिल किया, वह उसका हकदार था। वह सर्वश्रेष्ठ नहीं तो भारत के सर्वश्रेष्ठ कप्तानों में से एक है।  इस विकेटकीपर ने स्वीकार किया कि वह वेस्टइंडीज दौरे के बाद आगे के बारे में नहीं सोच रहे हैं, लेकिन उन्होंने साफ किया कि 2002 में टेस्ट क्रिकेट में पदार्पण के बाद उन्होंने काफी अनुभव हासिल कर लिया है।  उन्होंने कहा, जब मैं पहली बार टीम में आया था, तो काफी युवा था, लेकिन अब मैं घरेलू क्रिकेट में लगातार अच्छा स्कोर बनाने से आत्मविश्वास से भरा हूं।